Ophthalmosaurus

Elaf Ophthalmosaurus (siämü „logalasär“ in Vöna-Grikänapük) äbinon liktiosaur fina Yurata (bü yels 165-150-balions), kel ägeton nemi at sekü logs plödakösömiko gretiks oka. Älabon koapi keinik delfinafomik lunotü mets 6. Maxül ti nentutik ona äpöton gudiko ad fanön nenvirebafs svimöl. Fösilöps veütik bida at topons in Yurop ed in Largäntän.

Äs liktiosaurs votik, göb ela Ophthalmosaurus äsegolom büo pö motam, dat nimül no pönöyon. Bomems za luldegs yunafas nog in mots onsik pätuvons in fösilöps; jinos, das pö motam nimüls 2 jü 11 pämotons.

El Ophthalmosaurus älabon koapafomi sümik ad drenatof e göbafäin labü fom lafamuna. Föfalims onik äbinons gretikum ka pödalims, kelos tikodükon, das pö mufam föfalims ästirons e göb äjokon nimi. El Ophthalmosaurus distükon oki sekü logs okik, kels, diametü zimmets 10, äbinons vemo gretiks proporü koap okik. Logs ägetons spadi ti valiki in kran e päjelons dub platots bomik linafomik (lins sklerotik), kels luveratiko äfrutons ad laibinükön fomi logaglöpas ta vataped dibik Gretot logas e lins sklerotik tikodükons, das el Ophthalmosaurus ba äyagon dibiko, kö no dabinon lit vemik, u das ba äyagon neito, du bids fa on päyagöls äbinons dunöfikums.

Kalkuls tikodükons, das el Ophthalmosaurus äkanon blebön dis vat dü minuts za 20, u ba plu 20. Svimavifot ela Ophthalmosaurus petaxeton mö mets 2,5 a sekun, ab ifi geboyöv kalkulis läs küniks (met 1 a sekun), kludoyöv, das el Ophthalmosaurus äfägon ad daivön jü mets 600 ed ad gekömön lü melasürfat ünü minuts 20.

 In kuliv pöpedik 
 El Opthalmosaurus äkompenon pö näijenot kilid televidasökod ela BBC: Walking with Dinosaurs (Golön ko Dinosaurs), pö kel nimül manik älabon rouli veütik.
 El Ophthalmosaurus labü nem: „Mo“ älabon rouli pö biomagodem: The Land Before Time IX: Journey to Big Water (Län bü Tim IX: Täv lü Vat Gretik).

 Yüms plödik 
In Linglänapük:
 El Ophthalmosaurus lä bevüresodatopäd: Enchanted Learning.
 Nüns dö el Ophthalmosaurus se bevüresodatopäd biomagodema: Walking With Dinosaurs

Klad:Liktiosaurs
Klad:Fösils